**Margaret Natalie "Maggie" Smith** (s. 28. joulukuuta 1934 Ilford, Essex) on englantilainen Oscar-palkittu näyttelijä. Hän on mittavan uransa aikana näytellyt lähes 60 elo­kuvassa, minkä lisäksi hän on esiintynyt muutamissa televisio­sarjoissa ja lukuisissa näytelmissä. Smith tunnetaan muun muassa rooleistaan elo­kuvissa *Miss Jean Brodien parhaat vuodet* (1969, parhaan nais­pää­osan Oscar- ja Bafta-palkinto) ja *Hotelli Firenzessä* (1985, Golden Globe- ja Bafta), *Harry Potter* -elo­kuva­sarjasta (2001–2011) sekä televisio­sarjasta *Downton Abbey* (2010–2015).

Varhainen elämä
---------------

Margaret Natalie Smith syntyi Essexin Il­fordissa 28. joulukuuta vuonna 1934 Margaret (omaa sukua Little Hutton) ja Nathaniel Smithille. Hänen äitinsä oli skotti­syntyinen sihteeri Glasgow’sta ja isänsä Newcastle upon Tynessä syntynyt opettaja, joka työskenteli Oxfordin yliopistossa. Maggiella on kaksi vanhempaa kaksois­veljeä, Alistair ja Ian. Maggie Smith opiskeli Oxford High Schoolissa.

Maggie Smith ei tullut kovin hyvin toimeen Margaret-äitinsä kanssa, ja hän ottikin läpi­murto­rooliinsa Jean Brodiena äitinsä piirteitä. Ironisesti vasta tässä vaiheessa hänen äitinsä lopetti vakuuttelu­yritykset saada tyttärensä käymään sihteeri­kurssi näyttelijä­uran taka­iskujen varalle.

Ura
---

### Alku

Maggie Smithin ensimmäinen elo­kuvarooli oli vuonna 1956 elo­kuvassa *Child in the House*, jossa hänellä oli vain sivu­osa juhlien vieraana, kun taas ensimmäinen pää­rooli oli pari vuotta myöhemmin ilmestyneessä rikos­draamassa *Umpikujassa*. Uransa kymmenen ensimmäistä vuotta Smith työskenteli pää­asiassa teatterissa ja hän oli yksi West Endin sekä Laurence Olivierin luotsaaman National Theatren vakio­kasvoista Smithin läpi­murto­rooli elo­kuvissa oli vuonna 1969 ensi-iltansa saanut *Miss Jean Brodien parhaat vuodet*. Nimi­roolista hän voitti parhaan nais­pää­osan Oscarin. Toisen Oscarinsa hän voitti vuonna 1978 parhaasta nais­sivu­roolista elo­kuvassa *Viikonloppu Kaliforniassa*. Muita Smithin tunnetuimpia elo­kuvia ovat *Tädin kanssa maailmalla*, *Hotelli Firenzessä* sekä Agatha Christie -kuvaukset *Kuolema Niilillä* ja *Rikos auringon alla*. Smithin roolit ovat usein olleet ylempiin yhteis­kunta­luokkiin kuuluvia peri­englantilaisia rouvas­henkilöitä kuten esimerkiksi Yorkin herttuatar Ian McKellenin *Richard III:ssa*, Betsey-täti Charles Dickens -kuvauksessa *David Copper­field*, Lady Hester Franco Zeffirellin oma­elämä­kerrallisessa elo­kuvassa *Teetä Mussolinin kanssa* sekä Oscar-ehdokkuuden saanut Trenthamin kreivitär Robert Altmanin murha­mysteerissä *Gosford Park*. *Harry Potter* -elo­kuva­sarjan professori Minerva McGarmiwan rooli oli Smithille jokseenkin sopiva, sillä hän itse on kuvaillut rooli­hahmoaan Jean Brodieksi, jolla on noita­hattu päässä.

### Myöhempi ura

Maggie Smith ja Judi Dench ovat keskenään läheisiä ystäviä. He ovat tehneet monia yhteisiä projekteja, kuten *Hotelli Firenzessä*, *Teetä Mussolinin kanssa* ja *Ladies in Lavender*. *lähde?*

Vuonna 2007 Maggie Smithillä todettiin rintasyöpä, mutta hoitojen ja lääkityksen ansiosta hän pystyi viimeistelemään kuudennen *Harry Potter* -elo­kuvan sekä lopulta aloittamaan uuden elo­kuvansa *From Time to Time – Ajasta toiseen* kuvaukset loka­kuussa 2008. Vuonna 2010 Smith esiintyi Emma Thompsonin Nanny McPhee -jatko-osassa, *Nanny McPhee ja suuri pamaus* rouva Dochertynä. Vuonna 2011 Smith nähtiin *Harry Potter* -saagan viimeisessä elo­kuvassa saattaen professori McGarmiwan taipaleen päätökseen. Seuraavaksi Dame Maggie Smith nähtiin Dustin Hoffmanin esikois­ohjauksessa, elo­kuva­versiossa Ronald Harwoodin näytelmästä *Kvartetti* sekä jo neljännessä yhteis­työ­projektissaan ystävänsä Judi Denchin kanssa elo­kuvassa *The Best Exotic Marigold Hotel*. Komediassa kertoo Intiassa sijaitsevasta brittien vanhain­kodista. Vuonna 2015 julkaistiin sen jatko-osa *The Second Best Exotic Marigold Hotel*. Vuonna 2014 Maggie Smith nähtiin pää­osassa elo­kuvassa *My Old Lady*. Maggie Smith näytteli pää­osaa Alan Bennetin omiin kokemuksiin pohjautuvassa draama­komedia­elo­kuvassa *The Lady in the Van* vuonna 2015.

Elokuussa 2018 ilmoitettiin elo­kuvan *Downton Abbey* ensi-illasta vuonna 2019.

### Palkinnot ja ehdokkuudet

*Pääartikkeli: Luettelo Maggie Smithin saamista palkinnoista ja ehdokkuuksista*
Vuonna 1970 Smithille myönnettiin Brittiläisen imperiumin ritari­kunnan komentajan arvonimi CBE ja vuonna 1990 Dame. Vuonna 2014 Maggie Smith valittiin Kunnia­ritarien ritari­kuntaan.

Smithille on myönnetty useita palkintoja: muun muassa seitsemän Baftaa, joista kaksi kunnia-Baftoja hänen elämän­työstään, kolme Golden Globea, kaksi Oscaria ja yhdeksän Lontoossa arvostettua Evening Standardia, joista viisi hänen teatteri­rooleistaan, kolme elo­kuvista ja yksi kunnia­palkinto teatteri­työstä. Hän on yksi harvoista näyttelijöistä, joka on voittanut sekä Tonyn, Emmyn että Oscarin.

Maggie Smith voitti kolme Emmy-palkintoa roolistaan televio­sarjassa *Downton Abbey*, jossa hän näytteli Granthamin leski­kreivitär Violet Crawleytä. *Downton Abbeytä* esitettiin vuosina 2010–2015.

Yksityiselämä
-------------

Smith oli epä­virallisesti kihloissa näytelmä­kirjailija Beverley Crossin kanssa 1960-luvun alussa. Smithin liityttyä National Theatreen kihlaus purkaantui kesällä 1966. Robert Stephensin seurasi Smithiä Roomaan, jossa Smith oli tekemässä elo­kuvaa *Minä ja kolme leskeäni* (1967). Smith ja Stephens avioituivat 29. kesä­kuuta 1967. Heille syntyi kaksi poikaa, Chris Larkin (s. 1967) ja Toby Stephens (s. 1969), jotka molemmat ovat myös näyttelijöitä. Smith ja Stephens erosivat vuonna 1974 Stephensin alkoholi­ongelmien ja uskottomuuden vuoksi. Avio­ero astui voimaan huhti­kuussa 1975. 23. elo­kuuta 1975 Smith meni naimisiin nuoruuden­rakastettunsa Beverley Crossin kanssa. Avio­liitto päättyi Crossin kuolemaan maalis­kuussa 1998. *lähde?*

Valikoitu filmografia
---------------------

*Pääartikkeli: Maggie Smithin filmografia ja teatteriesiintymiset*

* *Miss Jean Brodien parhaat vuodet* (1969)
* *Tädin kanssa maailmalla* (1972)
* *Kuolema Niilillä* (1978)
* *Viikonloppu Kaliforniassa* (1978)
* *Rikos auringon alla* (1982)
* *Hotelli Firenzessä* (1985)
* *Richard III* (1995)
* *Teetä Mussolinin kanssa* (1999)
* *Gosford Park* (2001)
* *The Best Exotic Marigold Hotel* (2011)
* *Harry Potter -elo­kuva­sarja (2001–2011)*
* *Downton Abbey* (2010–2015)

Lähteet
-------

1. 1 2 3  Dame Maggie Smith *Ency­clopædia Britannica*.  24.12.2020. Chicago:  Ency­clopædia Britannica, Inc. Viitattu 28.12.2020.

Aiheesta muualla
----------------

* Kuvia tai muita tiedostoja aiheesta **Maggie Smith** Wikimedia Commonsissa

* Coveney, Michael: I’m Very Scared of Being Back on Stage *Evening Standard*.  2.3.2007.  Arkistoitu 17.5.2009.  (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Australia
* Korea
* Alankomaat
* Puola

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* SNAC
* IdRef

 |

 |